作者:貫休
標題:上盧使君
內容:夔龍在廟堂，雖然有僉議。蒼生得父母，自是天之意。鄱陽氣候正，文物皆鮮媚。金鏡有餘光，春風少閑地。膺門倚寒碧，到者寧容易。賓從皆鳳毛，爪牙悉猿臂。樓臺千萬戶，錦繡龍歌沸。大惠蟲鳥全，至嚴龍虎畏。可憐召伯樹，婆娑不勝翠。詩搜日月華，道咽神仙味。嘉樹白雀來，祥煙甘露墜。中川一帶香，□開幽邃地。逸少情有餘，東山境不啻。恭聞聖天子，廊廟猶虛位。應知黎庶心，只恐徵書至。